《赠唐魏公》
清代·王涛

辕驹苦局促，寒猬多羞缩。市儿眼如豆，群疑偏满腹。

欲吐还复茹，嗫嚅私相属。多君挺英姿，天马脱羁束。

雄辩惊四筵，高谈折五鹿。闻者舌尽挢，言出人人服。

岂惟言服人，石画如刳竹。一官聊摄间，舌敝颖亦秃。

愿垂竹帛名，志不在食肉。会当携巨觞，对君洗尘俗。

同登光岳楼，齐鲁归洞嘱。岱峰云荡胸，东海日初浴。

俯仰天地观，好纵千秋目。

作者简介：字衡山，江南含山人。拔贡生，官兖州府同知。著有《青霓阁集》。